Merkur
Merkur er en romersk gud for handel, samfærdsel og gevinst. I mytologien identificeres han med grækernes Hermes.
Merkur er en formentlig italisk gud, der tidligt overtog træk fra Hermes, men som i Rom først og fremmest dyrkedes af købmænd som beskytteren af handel, herunder tyveri, og kommunikation. Ligesom andre italiske guder har Merkur ingen selvstændig mytologi. Hans ældste tempel i Rom indviedes i 495 f.v.t. på sydsiden af Aventinerhøjen, og han dyrkedes ved lectisternium sammen med Neptun og senere Ceres.